Erik Larsen (V), 2002-04-25:
Jeg vil starte med at sige, at jeg synes, det er ganske udmærket, at denne forespørgsel er rejst.
Det drejer sig om de forbrugerspørgsmål, som man fra forslagsstillernes side har taget fat på.
Jeg synes, det er glædeligt, at vi her i Folketinget altid har haft en meget stor fælles enighed om forbrugerpolitikken.
Udviklingen, som jeg i hvert fald har været med til at opleve, har været, at man overordnet har styrket forbrugerpolitikken, forbrugersikkerheden og forbrugeroplysningen ved forskellige initiativer, som har været særdeles nyttige.
Men jeg vil også godt sige, at jeg er lidt ked af, at forslagsstillerne fokuserer så meget og ensidigt på konsekvenserne af finansloven og meget på de specifikke organisationer inden for forbrugerområdet.
Heller ikke min tale vil indeholde spørgsmålet om relationerne til det internationale og til EU, for jeg ser forespørgslen som meget tæt knyttet til det nationale og virkningerne af finansloven for 2002.
Jeg ønsker i stedet for at prøve at se fremad: Hvad er det for en vej, vi skal betræde, når vi skal fremlægge og vedtage nye initiativer på det forbrugerpolitiske område? Jeg synes, det er vigtigt, at vi fokuserer mere på at få dialog mellem virksomheder, forbrugere og myndigheder; at en forbedret dialog er vejen til en større sikkerhed; at ansvaret for forbrugerpolitikken først og fremmest ligger hos virksomhederne, organisationerne og forbrugerne; at myndighederne skal være dem, der udstikker rammerne for, hvordan tingene skal hænge sammen.
Denne dialog er et område, som vi heldigvis i de seneste år har set blomstre og udvikle sig.
Der er mange gode eksempler på, at organisationer og virksomheder sammen med forbrugerinteresserne har fundet forskellige løsninger, som har været til stor glæde for forbrugerne; de forbrugere, det hele jo handler om, altså den enkelte person og den enkelte familie.
Jeg synes, at det er en udvikling, som skal fortsætte.
Et andet element i vores forbrugerpolitik er jo klageinstanserne, og der bemærkede jeg, at ministeren lagde stor vægt på, at man fik en sagsbehandlingstid, som er ordentlig, som er hurtig, og som er relevant. Så er der det sidste og måske meget væsentlige punkt, som jeg synes virkelig var fremadrettet i ministerens tale:
Det er informationen til forbrugerne.
Lad mig sige helt klart, at i Venstre finder vi det utrolig vigtigt, at informationsniveauet til forbrugerne er på et meget højt niveau.
Ikke sådan at forstå, at det er det eneste, men det er utrolig vigtigt, så den enkelte forbruger kan træffe de rigtige valg.
Vi har i Venstre den opfattelse, at vi aldrig må komme
så langt i myndighedsudøvelsen omkring forbrugerpolitikken, at den enkeltes ansvar for egne beslutninger og egne valg træder i baggrunden eller bliver fuldstændig udvisket.
På det område forestiller vi os i Venstre, at vi kan gøre endnu mere.
Det er ikke og må aldrig blive det offentliges opgave at tage ansvaret væk fra den enkelte forbruger.
Jeg vil gerne fra Venstres side slutte med at give tilsagn til ministeren om at gå ind i et konstruktivt arbejde for en nyorientering af forbrugerpolitikken.
Vi lægger meget vægt på, at der bliver en bred politisk opbakning til det, og vi deltager aktivt i det.
Det vil vi også appellere til andre partier om at gøre.
Jeg skal slutte mit indlæg med på vegne af Venstre, Det Konservative Folkeparti og Kristeligt Folkeparti af fremsætte følgende: Forslag til vedtagelse »Folketinget konstaterer, at tillidsfulde og tilfredse forbrugere spiller en afgørende rolle for virksomhedernes muligheder for fortsat vækst.
Det er derfor vigtigt, at forbrugerpolitikken tager højde for de mange nye udfordringer, virksomheder og forbrugere i dag står over for.
Regeringen opfordres til at fortsætte arbejdet med at skabe gode rammer for forbrugerne og til at fremsætte forslag til en moderne forbrugerpolitik, der i højere grad matcher forbrugernes vilkår på markedet, herunder - styrke forbrugernes forudsætninger og muligheder for at handle på nye måder og på nye markeder, der konstant er i forandring, - styrke grundlaget for og inciamentet til dialog mellem virksomheder, forbrugere og myndigheder, - styrke forbruger- og fødevaresikkerheden og - styrke forbrugernes rettigheder og adgang til information gennem et øget samarbejde og nye partnerskaber mellem forbrugere, erhvervsliv og myndigheder.«